Document ID: 31995R3093

Nõukogu määrus (EÜ) nr 3093/95,
22. detsember 1995,
milles sätestatakse ühenduses kohaldatavad tollimaksumäärad, mis tulenevad GATTi XXIV artikli lõike 6 kohaselt toimunud läbirääkimistest Austria, Soome ja Rootsi ühinemiseks Euroopa Liiduga
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikleid 113 ja 28,
võttes arvesse komisjoni ettepanekut
ning arvestades, et:
vastavalt Austria, Soome ja Rootsi ühinemisakti artiklile 2 on nimetatud liikmesriigid kohaldanud ühist tollitariifistikku alates 1. jaanuarist 1995;
ühendus on 1994. aasta üldise tolli- ja kaubanduskokkuleppe (GATT 1994) XXIV artikli lõike 6 alusel alustanud läbirääkimisi lahendamaks juhtumeid, mille korral ühise tollitariifistiku kohaldamine uutes liikmesriikides viib nende poolt varem seotud tariifsete soodustuste muutmise või tühistamiseni;
ühise tollitariifistiku kohaldamine uutes liikmesriikides on mõnel juhul viinud nende poolt varem kohaldatud tollimaksude suurendamiseni ja mõnel juhul nende tollimaksude vähendamiseni;
mitme kolmanda riigiga peetud läbirääkimised on näidanud, et enamiku mittepõllumajandustoodete osas on asjakohane juba alates 1. jaanuarist 1996 kohaldada kokkuleppelisi tollimaksumäärasid, mis vastavad 12 riigi ühenduse jaoks GATT 1994 loendis ettenähtud tollimaksude vähendamise kolmandale etapile, mis nimetatud loendi kohaselt peab algama 1. jaanuaril 1997;
samadel põhjustel on asjakohane alates 1. jaanuarist 1996 vähendada kokkuleppelisi tollimaksumäärasid ka teatavate keemiatoodete osas, mille suhtes praegu kohaldatakse ühepoolsete tollimaksude peatamist;
CN-rubriikide 8541 ja 8542 alla kuuluvate teatavate elektrooniliste komponentide osas on asjakohane vähendada alates 1. jaanuarist 1996 nii kokkuleppelisi tollimaksumäärasid kui ka ühepoolseid tollimakse tasemeni, mis vastab 12 riigi ühenduse jaoks GATT 1994 loendis ettenähtud lõplikele määradele või on mõnel juhul sellest allpool;
teatavate muude toodete osas on asjakohane kiirendada 12 riigi ühenduse jaoks GATT 1994 loendis ettenähtud kokkuleppeliste tollimaksumäärade järjestikuse vähendamise etappide rakendamist ja mõnedel juhtudel vähendada kokkuleppelisi tollimaksumäärasid (teatavatel juhtudel tariifikvootide abil) nimetatud loendis ettenähtud lõpliku määra tasemest allapoole,
ON VASTU VÕTNUD KÄESOLEVA MÄÄRUSE:
Artikkel 1
1. Ühendus kohaldab alates 1. jaanuarist 1996 kokkuleppelisi tollimaksumäärasid, mis vastavad 12 riigi ühenduse jaoks GATT 1994 loendis ettenähtud tollimaksude vähendamise kolmandale etapile.
2. Lõiget 1 ei kohaldata WTO põllumajanduslepingus määratletud põllumajandustoodete suhtes ega käesoleva määruse I, II ja III lisas loetletud mittepõllumajandustoodete suhtes.
Artikkel 2
Alates 1. jaanuarist 1996 on I lisas loetletud toodete kokkuleppelised tollimaksumäärad need, mis on näidatud nimetatud lisa 3. veerus.
Artikkel 3
Alates 1. jaanuarist 1996 on II lisas loetletud toodete ühepoolsed tollimaksud ja kokkuleppelised tollimaksumäärad need, mis on vastavalt näidatud nimetatud lisa 3. ja 4. veerus.
Artikkel 4
1. III lisa 1. jaos loetletud toodete osas on alates 1. jaanuarist 1996 kohaldatavad kokkuleppelised tollimaksumäärad need, mis on näidatud 3. veerus.
2. III lisa 2. jaos loetletud toodete osas vähendatakse kokkuleppelisi tollimaksumäärasid järk-järgult vastavalt 3. veerus olevale ajakavale.
3. III lisa 3. jaos loetletud toodete osas ja 3. veerus näidatud koguste piires on alates 1. jaanuarist 1996 kohaldatavad kokkuleppelised tollimaksumäärad need, mis on näidatud 4. veerus.
Artikkel 5
Põllumajandustoodete osas võtab komisjon vastu artikli 4 lõike 3 kohaldamise üksikasjalikud eeskirjad, järgides nõukogu 30. juuni 1992. aasta määruse (EMÜ) nr 1766/92 (teraviljaturu ühise korralduse kohta) [1] artiklis 23 sätestatud korda ning turgude ühist korraldust käsitlevate teiste määruste vastavaid sätteid.
Artikkel 6
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. detsember 1995

Labels: 3
18
15